CELEX: 32015D0200
Language: da
Date: 2015-01-26 00:00:00
Title: Rådets gennemførelsesafgørelse (EU) 2015/200 af 26. januar 2015 om ændring af gennemførelsesafgørelse 2014/170/EU om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri, for så vidt angår Sri Lanka

10.2.2015   
               
               
                  DA
               
               
                  Den Europæiske Unions Tidende
               
               
                  L 33/15
               
            
         RÅDETS GENNEMFØRELSESAFGØRELSE (EU) 2015/200
         af 26. januar 2015
         om ændring af gennemførelsesafgørelse 2014/170/EU om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri, for så vidt angår Sri Lanka
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 33,
         under henvisning til forslag fra Europa-Kommissionen, og
         ud fra følgende betragtninger:
         1.   INDLEDNING
         
                     (1)
                  
                  
                     Ved forordning (EF) nr. 1005/2008 oprettes der en EU-ordning, som skal forebygge, afværge og standse ulovligt, urapporteret og ureguleret fiskeri (IUU-fiskeri).
                  
               
                     (2)
                  
                  
                     I kapitel VI i forordning (EF) nr. 1005/2008 fastlægges proceduren for identifikation af ikke-samarbejdende tredjelande, foranstaltninger over for lande, der er identificeret som ikke-samarbejdende tredjelande, ligesom der fastsættes bestemmelser om opstilling af en liste over ikke-samarbejdende tredjelande, fjernelse fra listen over ikke-samarbejdende tredjelande, offentliggørelse af listen over ikke-samarbejdende tredjelande samt hasteforanstaltninger.
                  
               
                     (3)
                  
                  
                     I overensstemmelse med artikel 32 i forordning (EF) nr. 1005/2008 meddelte Kommissionen otte tredjelande ved afgørelse af 15. november 2012 (2), at de efter Kommissionens opfattelse muligvis kan identificeres som ikke-samarbejdende tredjelande.
                  
               
                     (4)
                  
                  
                     Kommissionen redegjorde i afgørelsen af 15. november 2012 for de vigtigste kendsgerninger og overvejelser, der ligger bag identifikationen.
                  
               
                     (5)
                  
                  
                     Desuden meddelte Kommissionen den 15. november 2012 i særskilte breve de otte tredjelande, at den overvejede muligvis at identificere dem som ikke-samarbejdende tredjelande.
                  
               
                     (6)
                  
                  
                     Kommissionen understregede i brevene, at de pågældende tredjelande for at undgå at blive identificeret og foreslået formelt opført på listen over ikke-samarbejdende tredjelande, jf. artikel 31 og 33 i forordning (EF) nr. 1005/2008, opfordredes til i tæt samarbejde med Kommissionen at udarbejde en handlingsplan for at rette op på de mangler, som Kommissionen havde identificeret ved afgørelsen af 15. november 2012.
                  
               
                     (7)
                  
                  
                     Som følge deraf opfordrede Kommissionen de otte tredjelande til: i) at træffe de nødvendige foranstaltninger for at gennemføre foranstaltningerne i de af Kommissionen foreslåede handlingsplaner; ii) at vurdere gennemførelsen af foranstaltningerne i de af Kommissionen foreslåede handlingsplaner; og iii) at sende detaljerede rapporter til Kommissionen hver sjette måned med en vurdering af gennemførelsen af de enkelte foranstaltninger, blandt andet om hvor effektivt de enkelte eller de overordnede handlinger bidrager til at sikre en fiskerikontrolordning, der fuldt ud lever op til reglerne.
                  
               
                     (8)
                  
                  
                     De pågældende otte tredjelande fik mulighed for at svare skriftligt på de i afgørelsen af 15. november 2012 omhandlede forhold samt andre relevante oplysninger, således at de kunne fremlægge bevismateriale med henblik på at modbevise identifikationen eller supplere de i afgørelsen af 15. november 2012 indeholdte oplysninger eller i givet fald vedtage en handlingsplan for at forbedre situationen og træffe foranstaltninger til rette op på situationen. De otte tredjelande blev sikret retten til at anmode om eller forelægge yderligere oplysninger.
                  
               
                     (9)
                  
                  
                     Kommissionen indledte den 15. november 2012 en dialog med de otte tredjelande, og understregede, at seks måneder i princippet burde være tilstrækkeligt til at nå en afgørelse.
                  
               
                     (10)
                  
                  
                     Kommissionen fortsatte med at indhente og efterprøve alle de oplysninger, som den anså for nødvendige. De mundtlige og skriftlige bemærkninger, som de otte tredjelande fremsendte i forlængelse af afgørelsen af 15. november 2012, blev vurderet og taget i betragtning. De otte tredjelande blev underrettet enten mundtligt eller skriftligt om Kommissionens overvejelser.
                  
               
                     (11)
                  
                  
                     Den 24. marts 2014 blev Rådets gennemførelsesafgørelse 2014/170/EU (3) vedtaget. Tre af de otte lande, der var omfattet af afgørelsen af 15. november 2012, blev opført på listen over ikke-samarbejdende tredjelande, idet de, til trods for at de havde truffet visse foranstaltninger, stadig ikke opfyldte de folkeretlige forpligtelser, de som flag- eller kyststater har til at træffe foranstaltninger til at forebygge, afværge og standse IUU-fiskeri.
                  
               
                     (12)
                  
                  
                     Ved gennemførelsesafgørelse 2014/715/EU (4) identificerede Kommissionen Den Demokratiske Socialistiske Republik Sri Lanka (»Sri Lanka«) som et ikke-samarbejdende tredjeland, for så vidt angår bekæmpelse af IUU-fiskeri. Kommissionen begrundede i overensstemmelse med forordning (EF) nr. 1005/2008, hvorfor Sri Lanka efter dens opfattelse ikke opfylder de folkeretlige forpligtelser, landet som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.
                  
               
                     (13)
                  
                  
                     Derfor bør denne afgørelse, der opstiller Sri Lanka på en liste over ikke-samarbejdende tredjelande for så vidt angår bekæmpelse af IUU-fiskeri, vedtages som led i gennemførelsen af forordning (EF) nr. 1005/2008 og som resultat af de undersøgelser og dialoger, der blev foretaget i overensstemmelse med de indholdsmæssige og proceduremæssige krav i nævnte forordning. Denne afgørelse er baseret på undersøgelserne og dialogerne, herunder korrespondancer og møder, samt afgørelsen af 15. november 2012 og gennemførelsesafgørelse 2014/715/EU. De bagvedliggende grunde for disse procedurer og retsakter er de samme som dem, der ligger til grund for denne afgørelse. Denne afgørelse, hvorved Sri Lanka opføres på listen over ikke-samarbejdende tredjelande, for så vidt angår bekæmpelse af IUU-fiskeri, bør medføre de konsekvenser, der er anført i artikel 38 i forordning (EF) nr. 1005/2008.
                  
               
                     (14)
                  
                  
                     Efter vedtagelsen af denne afgørelse, der opstiller Sri Lanka på listen over ikke-samarbejdende tredjelande i overensstemmelse med artikel 33 i forordning (EF) nr. 1005/2008, vil gennemførelsesafgørelse 2014/715/EU om at identificere Sri Lanka som et ikke-samarbejdende tredjeland ikke længere være relevant.
                  
               
                     (15)
                  
                  
                     I henhold til artikel 34, stk. 1, i forordning (EF) nr. 1005/2008 fjerner Rådet med kvalificeret flertal på forslag af Kommissionen et tredjeland fra listen over ikke-samarbejdende tredjelande, hvis det pågældende tredjeland godtgør, at den situation, der berettigede, at det blev opført på listen, er afhjulpet. I en afgørelse om fjernelse fra listen tages der også hensyn til, om de pågældende identificerede tredjelande har truffet konkrete foranstaltninger til varig forbedring af situationen.
                  
               2.   PROCEDURE VEDRØRENDE SRI LANKA
         
                     (16)
                  
                  
                     Kommissionen meddelte den 15. november 2012 i henhold til artikel 32 i forordning (EF) nr. 1005/2008 Sri Lanka, at den overvejede muligvis at identificere Sri Lanka som et ikke-samarbejdende tredjeland og opfordrede Sri Lanka til i tæt samarbejde med Kommissionens tjenestegrene at udarbejde en handlingsplan for at rette op på de mangler, der er omhandlet i afgørelsen af 15. november 2012. I perioden fra december 2012 til juni 2014 fremsendte Sri Lanka skriftlige redegørelser for sine synspunkter og mødtes med Kommissionen for at drøfte relevante punkter. Kommissionen fremsendte relevante oplysninger på skrift til Sri Lanka. Kommissionen fortsatte med at indhente og efterprøve alle de oplysninger, som den anså for nødvendige. De mundtlige og skriftlige bemærkninger, som Sri Lanka fremsatte som følge af afgørelsen af 15. november 2012, blev vurderet og taget med i betragtningerne, og Sri Lanka blev holdt underrettet enten mundtligt eller skriftligt om Kommissionens overvejelser. Kommissionen kom frem til, at Sri Lanka ikke i tilstrækkelig grad havde behandlet de forhold og mangler, som var beskrevet i afgørelsen af 15. november 2012. Desuden konkluderede Kommissionen, at de foranstaltninger, der var blevet foreslået i en handlingsplan, ikke var blevet gennemført fuldt ud.
                  
               3.   IDENTIFIKATION AF SRI LANKA SOM IKKE-SAMARBEJDENDE TREDJELAND
         
                     (17)
                  
                  
                     Kommissionen analyserede i afgørelsen af 15. november 2012 Sri Lankas forpligtelser og vurderede landets overholdelse af de folkeretlige forpligtelser, det har som flag-, havne-, kyst- eller afsætningsstat. Kommissionen tog med henblik på denne undersøgelse højde for parametrene i artikel 31, stk. 4-7, i forordning (EF) nr. 1005/2008.
                  
               
                     (18)
                  
                  
                     Kommissionen gennemgik Sri Lankas overholdelse i overensstemmelse med konklusionerne i afgørelsen af 15. november 2012 og under hensyntagen til de relevante oplysninger, som Sri Lanka havde fremlagt, den foreslåede handlingsplan samt de foranstaltninger, der var truffet for at rette op på situationen.
                  
               
                     (19)
                  
                  
                     De vigtigste mangler, som Kommissionen udpegede i den foreslåede handlingsplan, handlede om adskillige tilfælde af manglende opfyldelse af forpligtelser i henhold til folkeretten, især hvad angår den manglende vedtagelse af en passende rammelovgivning, fraværet af en passende og effektiv overvågning, fraværet af en observatørordning, fraværet af en afskrækkende sanktionsordning og mangelfuld gennemførelse af ordningen for fangstattester. Andre udpegede mangler drejede sig mere overordnet om overholdelse af internationale forpligtelser, herunder regionale fiskeriforvaltningsorganisationers henstillinger og resolutioner samt betingelser for registrering af fartøjer i overensstemmelse med folkeretten. Der blev desuden konstateret manglende efterlevelse af relevante organers henstillinger og beslutninger, såsom De Forenede Nationers internationale handlingsplan for bekæmpelse af ulovligt, ureguleret og urapporteret fiskeri. Oplysningerne om manglende efterlevelse af ikkebindende henstillinger og resolutioner fungerede dog kun som støttemateriale og ligger således ikke til grund for identifikationen.
                  
               
                     (20)
                  
                  
                     I gennemførelsesafgørelse 2014/715/EU identificerede Kommissionen Sri Lanka som et ikke-samarbejdende tredjelande i henhold til forordning (EF) nr. 1005/2008.
                  
               
                     (21)
                  
                  
                     For så vidt angår Sri Lankas mulige begrænsninger som udviklingsland, bemærkes det, at Sri Lankas udviklingsstatus og overordnede præstation specifikt med hensyn til fiskeri ikke er påvirket af landets generelle udviklingsniveau.
                  
               
                     (22)
                  
                  
                     I betragtning af afgørelsen af 15. november 2012 og gennemførelsesafgørelse 2014/715/EU og Kommissionens dialog med Sri Lanka og udfaldet heraf, kan det konkluderes, at de foranstaltninger, som Sri Lanka har truffet på baggrund af sine forpligtelser som flagstat, ikke er tilstrækkelige til at opfylde bestemmelserne i artikel 94, 117 og 118 i De Forenede Nationers havretskonvention og artikel 18, 19 og 20 i De Forenede Nationers aftale om fiskebestande.
                  
               
                     (23)
                  
                  
                     Sri Lankas har således ikke opfyldt sine folkeretlige forpligtelser som flagstat til at forebygge, afværge og standse IUU-fiskeri.
                  
               4.   OPSTILLING AF EN LISTE OVER IKKE-SAMARBEJDENDE TREDJELANDE
         
                     (24)
                  
                  
                     I betragtning af ovenstående konklusioner om Sri Lanka bør landet i overensstemmelse med artikel 33 i forordning (EF) nr. 1005/2008 opføres på den liste over ikke-samarbejdende tredjelande, der blev opstillet ved gennemførelsesafgørelse 2014/170/EU, som ændret ved Rådets gennemførelsesafgørelse 2014/914/EU (5). Gennemførelsesafgørelse 2014/170/EU bør derfor ændres i overensstemmelse hermed.
                  
               
                     (25)
                  
                  
                     De foranstaltninger, der bør træffes over for Sri Lanka, er anført i artikel 38 i forordning (EF) nr. 1005/2008. Importforbuddet gælder alle bestande og arter som defineret i artikel 2, stk. 8, i forordning (EF) nr. 1005/2008, da identifikationen som ikke-samarbejdende tredjeland ikke er motiveret af, at landet har undladt at træffe passende foranstaltninger over for IUU-fiskeri, der berører en bestemt bestand eller art.
                  
               
                     (26)
                  
                  
                     Det skal bemærkes, at IUU-fiskeri nedfisker bl.a. fiskebestandene, ødelægger marine levesteder, underminerer bevarelsen og den bæredygtige udnyttelse af havets ressourcer, fordrejer konkurrencen, sætter fødevaresikkerheden på spil, stiller ærlige fiskere urimeligt dårligt i konkurrencen og svækker kystsamfundene. På baggrund af omfanget af de problemer, som IUU-fiskeri medfører, er det nødvendigt, at Unionen hurtigt gennemfører foranstaltningerne over for Sri Lanka som ikke-samarbejdende land. I lyset heraf bør denne afgørelse træde i kraft dagen efter offentliggørelsen i Den Europæiske Unions Tidende.
                  
               
                     (27)
                  
                  
                     I fald Sri Lanka godtgør, at den situation, der berettigede, at det blev opført på listen, er afhjulpet, fjerner Rådet med kvalificeret flertal på forslag af Kommissionen Sri Lanka fra listen over ikke-samarbejdende tredjelande i overensstemmelse med artikel 34, stk. 1, i forordning (EF) nr. 1005/2008. I en afgørelse om fjernelse fra listen, bør der også tages hensyn til, om Sri Lanka har truffet konkrete foranstaltninger til varig forbedring af situationen —
                  
               VEDTAGET DENNE AFGØRELSE:
         
            Artikel 1
            Den Demokratiske Socialistiske Republik Sri Lanka opføres i bilaget til gennemførelsesafgørelse 2014/170/EU.
         
         
            Artikel 2
            Denne afgørelse træder i kraft på dagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 26. januar 2015.
            
               
                  På Rådets vegne
               
               J. DŪKLAVS
               
                  Formand
               
            
         
         
            (1)  EUT L 286 af 29.10.2008, s. 1.
         
            (2)  Kommissionens afgørelse af 15. november 2012 om underretning af de tredjelande, som efter Kommissionens opfattelse muligvis kan identificeres som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT C 354 af 17.11.2012, s. 1).
         
            (3)  Rådets gennemførelsesafgørelse 2014/170/EU af 24. marts 2014 om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT L 91 af 27.3.2014, s. 43).
         
            (4)  Kommissionens gennemførelsesafgørelse 2014/715/EU af 14. oktober 2014 om identifikation af et tredjeland, som Kommissionen betragter som et ikkesamarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT L 297 af 15.10.2014, s. 13).
         
            (5)  Rådets gennemførelsesafgørelse 2014/914/EU af 15. december 2014 om ændring af gennemførelsesafgørelse 2014/170/EU om en liste over ikkesamarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri, for så vidt angår Belize (EUT L 360 af 17.12.2014, s. 53).